**SADARBĪBAS MEMORANDS**

**STARP**

**VIDES AIZSARDZĪBAS UN REĢIONĀLĀS ATTĪSTĪBAS MINISTRIJU**

**UN**

**LATVIJAS FILMU SERVISA PRODUCENTU ASOCIĀCIJU**

**PAR**

**atbalstu virzībai uz klimatneitrālu filmu servisa pakalpojumu nodrošināšanu**

Rīgā Dokuments satur laika zīmogu

**Vides aizsardzības un reģionālās attīstības ministrija** (turpmāk – VARAM), reģistrācijas Nr. 90000028508, vides aizsardzības un reģionālās attīstības ministra Artūra Toma Pleša personā, pārstāvot vadošo valsts pārvaldes iestādi vides aizsardzības un reģionālās attīstības jomā, kuras viena no funkcijām ir politikas izstrāde klimata pārmaiņu ierobežošanas un pielāgošanos klimata pārmaiņām jomā, no vienas puses,

**Latvijas Filmu servisa producentu asociācija** (turpmāk – Asociācija), reģistrācijas Nr. 40008200443, tās valdes locekļa Jāņa Kalēja personā, kurš rīkojas uz statūtu pamata, veicinot misiju attīstīt filmu servisu Baltijas reģionā un nodrošināt tā atbilstību starptautiskiem kvalitātes standartiem, t.sk., sekmējot klimata pārmaiņu ierobežojošo pasākumu īstenošanu iekļaujošā veidā, no otras puses,

turpmāk kopā sauktas – Puses,

Ievērojot 2015. gada 12. decembra Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu, kas paredz globālo rīcību klimata pārmaiņu novēršanai un paredz saistošus mērķus klimata pārmaiņu ierobežošanā un pielāgošanās klimata pārmaiņām veicināšanā,

Apzinoties starptautiskās saistības, kas Latvijas Republikai būs jānodrošina klimata un enerģētikas jomā periodā līdz 2030. gadam, t.sk. īstenojamos pasākumus Latvijas Nacionālajā enerģētikas un klimata plānā 2021. – 2030. gadam,

Ņemot vērā nepieciešamību klimata mērķu sasniegšanā arvien vairāk iesaistīt uzņēmumus, nevalstiskās organizācijas un sabiedrību kopumā un veicināt klimata pārmaiņu ierobežojošo pasākumu multiplikatīvo efektu,

Noslēdz šo sadarbības memorandu (turpmāk – Memorands) par savstarpējo sadarbību klimata pārmaiņu ierobežošanā un pielāgošanās klimata pārmaiņām veicināšanā, lai virzītos uz klimatneitrālu un klimatnoturīgu filmu servisa nozari Latvijā.

**1. sadaļa**

**MEMORANDA MĒRĶIS**

Memoranda mērķis ir sekmēt klimata pārmaiņas ierobežojošo pasākumu īstenošanu filmu servisa nozarē un padarīt Latviju par klimatneitrāla kino filmēšanas galamērķi.

**2. sadaļa**

**VISPĀRĪGIE NOSACĪJUMI**

2.1. Šis Memorands nosaka ietvaru turpmākai sadarbībai Memoranda mērķa īstenošanā.

2.2. Puses vienojas, ka kopīgo interešu sadarbības sfēras ir:

2.2.1. izlēmīga rīcība kino un filmu nozares virzībai uz klimatneitralitātes sasniegšanu un klimatnoturīguma veicināšanu, ņemot vērā nozares īpatnības un iespējas;

2.2.2. risinājumu un pasākumu identificēšana visaptverošu energoefektivitātes, ilgstpējīgas enerģētikas, zaļo un viedo tehnoloģiju un resursefektīva un videi draudzīga transporta jomā, ņemot vērā ne tikai īstermiņa, bet arī ilgtermiņa sociālekonomiskās intereses;

2.2.3. pasākumu īstenošana klimatneitrāla un klimatnoturīga filmu servisa pakalpojumu nodrošināšanai, balstoties uz nacionāli pieejamiem resursiem, kas cita starpā paredz esošās infrastruktūras modernizēšanu vai jaunas infrastruktūras izveidi, ņemot vērā ilgtspējīgas būvniecības un zaļā publiskā iepirkuma prasības un nosacījumus;

2.2.4. sadarbības stiprināšana starp VARAM un Asociāciju, kā arī citām interešu grupām klimata mērķu sasniegšanai;

2.2.5. savstarpējas informētības par filmu nozares attīstības plāniem sekmēšana.

**3. sadaļa**

**PUŠU SAISTĪBAS**

3.1. VARAM apņemas:

3.1.1. savas kompetences un iespēju ietvaros, kā arī piešķirtā valsts budžeta ietvaros veikt novērtējumu, identificējot aspektus klimatnoturīga un klimatneitrāla filmu servisa pakalpojumu ieviešanai Latvijā, tai skaitā izvērtējot potenciālo siltumnīcefekta gāzu emisiju samazinājuma apjomu un pasākumu izmaksu efektivitāti;

3.1.2. balstoties uz 3.1.1. apakšpunktā veiktā novērtējuma rezultātiem un saskaņā ar likuma “Par piesārņojumu” 32.2 panta 4.4 un 4.6 daļu, ne ātrāk kā 2022. gadā izvērtēt iespējas attīstīt atklāto projektu iesniegumu konkursu par klimatneitrāla un klimatnoturīga filmu servisa pakalpojumu nodrošināšanu Latvijā;

3.1.3. veicināt savstarpēju komunikāciju un sadarbību.

3.2. Asociācija apņemas:

3.2.1. ieviest ilgstspējīgus uz klimatnoturīgumu un klimatneitralitāti vērstus risinājumus, piemēram, mainīt pārvietošanās paradumus un palielināt resursefektīvu un videi draudzīgu transportlīdzekļu veidu lietošanu filmu servisa nozarē;

3.2.2.  2021. gadā nodrošināt nozares vīzijas un nepieciešamās tehniskās dokumentācijas sagatavošanu, kā arī sniegt konsultatīvo atbalstu par infrastruktūras atjaunošanu vai būvniecību, t.sk. teritorijas labiekārtošanu virzībā uz klimatnoturīgas un klimatneitrālas filmu servisa nozares attīstību Latvijā;

3.2.3. veicināt savstarpēju komunikāciju un sadarbību;

3.2.4. organizēt sabiedrības informēšanas un izglītošanas pasākumus, lai nodrošinātu ikviena iedzīvotāja izpratni un ieinteresētību virzībā uz klimatneitralitāti.

**4. sadaļa**

**MEMORANDA STĀŠANĀS SPĒKĀ, PAPILDINĀŠANA UN DARBĪBAS PĀRTRAUKŠANA**

4.1. Memorands stājas spēkā pēc tam, kad abas Puses Memorandu ir parakstījušas.

4.2. Šis Memorands var tikt papildināts ar rakstiskiem pielikumiem, pamatojoties uz abu Pušu piekrišanu. Katrs no pielikumiem stājas spēkā tādā kārtībā un termiņos, kādi ir noteikti attiecīgā pielikuma tekstā.

4.3. Visus jautājumus un domstarpības, kas saistītas ar šī Memoranda izpildi, Puses risina sarunu ceļā un apliecina, ka tās netiks risinātas tiesā.

4.4. No šī Memoranda var atkāpties jebkura no Pusēm jebkurā laikā, sniedzot rakstisku paziņojumu otrai Pusei ne vēlāk kā divus mēnešus pirms izstāšanās no Memoranda.

4.5. Memorandā ir izklāstīti Pušu nodomi, un tas veido saprašanās ietvaru. Ar Memorandu nav paredzēts radīt Pusēm juridiski saistošas tiesības vai pienākumus.

4.6. Memorands parakstīts ar drošu elektronisko parakstu un sastādīts uz četrām lapām, ar vienādu juridisko spēku.

|  |  |  |
| --- | --- | --- |
| Vides aizsardzības un reģionālās attīstības ministrs Artūrs Toms Plešs |  | Biedrības “Latvijas Filmu servisa producentu asociācijas” valdes loceklis  J. Kalējs |
| Paraksts\* |  | Paraksts\* |

\* Piezīme: “Dokumenta rekvizītus “paraksts” un “datums” neaizpilda, ja elektroniskais dokuments sagatavots atbilstoši normatīvajiem aktiem par elektronisko dokumentu noformēšanu.”

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU